Исроил Бош вазири вазифасини вақтинча бажараётган Эхуд Элмерт АҚШнинг Яқин Шарқ минтақаси бўйича вакили билан учрашди.\n14 декабр 2019, Тошкент вақти: 20:18\nҚуддус шаҳридаги сўзлашувда яқинлашиб келаётган Фаластин парламентига сайловлар масаласи муҳокама этилди. Фаластинда сайловлар 25 январ куни ўтказилиши режалаштирилган.\nКиевда Павел Шеремет ўлимида гумонланаётган икки шахс ҳибсга олинди\nКиевнинг Печерский туман суди украиналик журналист Павел Шеремет ўлимида гумонланаётган ҳарбий хизматчи ва мусиқачи Андрей Антоненкони икки ойга ҳибсда ушлаб туриш ҳақида ҳукм чиқарди.\nБундан олдин Печерский суди журналист ўлимида гумонланаётган бошқа бир шахс, болалар врачи Юлия Кузьменкога ҳам шундай чора қўллаганди.\n"Украинская правда" нашрида ишлаган Павел Шеремет 2016 йил июл ойида автомобил портлаши натижасида ҳалок бўлган эди.\nУкраина Бош прокурори Юрий Луценкога кўра, Павел Шеремет ўтирган машинада портловчи модда излари топилган.\nКиев прокуратураси журналист Павел Шереметнинг ўлими юзасидан "қасддан қотиллик" моддаси бўйича жиноят иши қўзғатган.\nРоссия Жамоатчилик телевидениесида ўз дастурини олиб борган ва "Украинская правда" билан ҳамкорлик қилган Павел Шеремет 2014 йилда Қрим аннексияси ва Украина шарқида уруш бошлангач, Россияни тарк этиб, Киевга кўчган эди.\nАҚШ Конгрессининг ҳуқуқий қўмитаси Трампга қарши айбловларни маъқуллади\nАҚШ Конгресси қуйи палатасининг ҳуқуқий қўмитаси АҚШ президенти Дональд Трампга қарши иккита айбловни маъқуллади.\nАйбловлардан бири ваколатни суиистеъмол қилиш, иккинчиси эса қуйи палатанинг терговига қаршилик кўрсатишдир.\nЭнди айбловлар тўлиқ таркибдаги вакиллар палатасида овозга қўйилади.\nБу масала бўйича овоз бериш 18 декабр кунига белгиланди.\nКонгрессменлар Трампга қарши айбловларни қўллаб-қувватласа, кейин масала Сенатга ўтади.\nСенаторлар АҚШ президентини ҳокимиятдан четлатиш масаласини январда кўриб чиқади.\nБорис Жонсон сайловдаги йирик ғалабадан сўнг ЕИдан тезда чиқиб кетишга ваъда берди\n12 декабрь кунги сайлов натижалари Бош вазир Борис Жонсон ваколатлари кучайишига олиб келди.\nБританиянинг Европа Иттифоқидан чиқиши (Брекзит) учун курашаётган Консерваторлар партияси муддатидан олдин ўтказилган парламент сайловида йирик ғалабага эришди.\nБу ғалаба бош вазир Борис Жонсонга Европа Иттифоқи таркибидан чиқиш тўғрисидаги ваъдасини бажариш учун кучли ваколат берди.\n13 декабрь куни деярли барча овозлар саналиб бўлгач, Жонсон бошлиқ партия парламент қуйи палатасидаги 650 та ўриннинг 364 тасини эгаллагани маълум бўлди. Консерваторлар партиясининг ишончли ғалабасидан сўнг Жонсон, режалаштирилганидек, Британия 31 январда Европа Иттифоқи таркибидан чиқиб кетади, деб баëнот берди\n‒ Мен бемаънигарчиликларнинг барчасига барҳам бераман ва биз Брекзитни ўз вақтида, яъни 31 декабрда амалга оширамиз, “агар”и ҳам, “лекин”и ҳам йўқ, ‒ деди у.\nЕИдан чиқиш масаласини қайта референдумга қўйишдан олдин унинг шартларини яна бир марта муҳокама қилишни ёқлаган Лейбористлар партияси сайловда фақат 203 та депутатлик ўрнига эга бўлди. Бу партиянинг ваколати тугаётган парламентдаги ўринларидан 59 та камдир. Айни ҳол партия раҳбари Жереми Корбин истеъфога чиқиш ҳақида баёнот беришига олиб келди.\nЕвропа Кенгашининг янги президенти Чарлз Мишель ЕИ Брекзит бўйича Британия парламенти тезроқ овоз бериши ва Лондон режаларига аниқлик киритишига умид қилаётганини айтди.\n“Борис Жонсонни улкан ҒАЛАБА билан табриклайман! Британия билан Қўшма Штатлар БРЕКЗИТдан сўнг янги улкан савдо битимлари тузиши мумкин бўлади”, деб ёзди сайлов натижасига муносабат билдирган АҚШ президенти Трамп.\nЕИ Қрим аннексиясидан сўнг Россияга қарши жорий этилган санкцияларни яна узайтирди\nЕвропа Иттифоқи раҳбарлари 12 декабрь куни Украинада давом этаётган ҳарбий можаро сабаб Россияга нисбатан жорий этилган санкциялар муддатини яна олти ойга чўзди.\nҚарор Россия ва Украина президентлари Владимир Путин ва Володимир Зеленский Парижда юзма-юз учрашганидан бир неча кун ўтиб қабул қилинди.\nБу учрашувда томонлар йил охирига бориб, ўч очишни тўхтатиш, маҳбусларни алмашиш ва фронт чизиғининг уч жойида “қўшинларни орқага тортиш”га қарор қилган эди.\nЛекин улар маҳаллий сайловлар вақти ва Украинанинг Россия билан чегараси устидан назорат ўрнатиш сингари беш йиллик урушга дахлдор мураккаб масалалар юзасидан келишувга эриша олмади.\n9 декабрдаги музокарага воситачилик қилган Франция президенти Эммануэл Макрон билан Германия канцлери Ангела Меркель Брюсселда Европа мамлакатларининг бошқа раҳбарларига қисқача ахборот берди, сўнгра Москвага қарши чеклов чораларини бекор қилишни тавсия этди.\nРоссиянинг молия, энергетика, мудофаа саноатига қарши санкциялар илк марта 2014 йил июлида қўлланган эди.\nБунга Россия Украинанинг Қрим ярим оролини аннексия қилгани, Украина шарқидаги Донецк ва Луганск вилоятларини назорат қилиб турган айирмачиларни дастаклаётгани сабаб бўлди.\nУкраина шарқидаги уруш ҳаракатлари ҳозирга қадар 13 мингдан кўпроқ одам ҳаëтига зомин бўлди.\nРоссия икки нафар немис дипломатини чиқариб юборди\nГерманиянинг Россиядаги элчиси , Geza Andreas von Geyr 12 декабрь куни Россия Ташқи ишлар вазирлигига чақиртирилди.\nРоссия Берлин ҳукуматининг ўтган ҳафтадаги амалига жавобан икки нафар немис дипломатини чиқариб юборажагини эълон қилди. Россия Ташқи ишлар вазирлиги 12 декабрда Германия элчиси Геза Андреас фон Гайрни чақириб, икки нафар немис дипломати 7 кун ичида Россиядан чиқиб кетиши кераклигидан огоҳлантирди.\n“Россия тарафи муқобиллик принципи ва 1961 йили қабул қилинган “Дипломатик муносабатлари ҳақида”ги Вена конвенциясига асосланиб, Германия элчихонасининг икки нафар дипломатини исталмаган шахс деб топишга қарор қилди”, дейилади баёнотда.\nГермания ўтган ҳафтада икки нафар рус дипломатини мамлакатдан чиқариб юборган эди. Бунга Федерал прокуратуранинг 4 декабрда ё Россиянинг ҳокимият идоралари, ёки Чеченистондаги агентликлар асли грузиялик, чечен миллатига мансуб 40 яшар шахсни ўлдиришга буйруқ берганига оид “етарли исботлар мавжудлиги” ҳақида берган баёноти сабаб бўлди.\n23 августда Берлиндаги Клейнер Тиргартен истироҳат боғида Зелимхон Хангошвилининг бошига қарата икки марта ўқ узилган эди. Хангошвили дастлаб Россиянинг Чеченистон Республикасидаги бўлгинчилар сафида жанг қилган, кейинчалик қўшни Грузия¸ сўнгра эса¸ Германиядан қочқинлик мақоми олмоқчи бўлган.\nҚотиллик изидан қўлга олинган 49 яшар россиялик шахс¸ 2013 йилда россиялик тадбиркорни ҳам ўлдирганликда гумон қилинмоқда.\nТожикистон: Ваҳдат колониясидаги исёнчилар 19 йилдан 29 йилгача қамоққа хукм қилинди\nТожикистон Олий суди Ваҳдат колониясидаги ўттизга яқин маҳбус устидан ҳукм чиқарди. Улар 2019 йил 19 майида юз берган исён айбдори сифатида айбланган.\nИсён иштирокчилари Тожикистон Жиноят кодексининг 16 та моддаси, жумладан террорчилик, экстремизм ва қотилликда айбланиб, 19 йилдан 29 йилгача қамоқ жазосига ҳукм қилиндилар. Колониядаги исён иши ёпиқ режимда кўриб чиқилган.\nВаҳдат колониясида май ойидаги тартибсизликлар оқибатида 32 киши - 29 нафар маҳбус ва колониянинг уч ходими ҳалок бўлган. Кейинроқ тартибсизликлар учун маъсулиятни фаолияти тақиқланган “Ислом давлати” гуруҳи ўз зиммасига олган.\nТожикистон Адлия вазирлиги маълумотларига кўра, исёнчиларга полковник Гулмурод Ҳалимовнинг ўғли Беҳруз Гулмурод раҳбарлик қилган. Полковник Гулмурод Ҳалимов республика ОМОНининг собиқ командири бўлиб, 2015 йилда Сурияга қочиб кетган ва ИД сафига қўшилган (унинг ўғли 2017 йил май ойида ҳибсга олинган).\nТергов версиясига кўра, ҳодиса қуйидагича содир бўлган: аввалига пичоқ ва тўмтоқ буюмлар билан қуролланган исёнчилар колониянинг уч ходими - майор Бурхониддин Муродов, майор Абдужаббор Ҳалимов ва катта лейтенант Маҳмуд Асоевни гаровга олишган ва ўлдиришган.\nШундан сўнг улар жазо изоляторидан саккиз нафар ўта хавфли жиноятчини, жумладан “ИД”га алоқадор маҳбусларни озод қилишган. "Одамларни қўрқитиш ва аҳдига содиқлигини намойиш қилиш мақсадида” улар, тожик расмийлари маълумотига кўра, бошқа маҳбуслар кўз ўнгида беш нафар асирни сўйиб ташлаганлар.\nМаҳкумлар ва уларнинг яқинлари суд уларга нисбатан адолатсиз ҳукм чиқарганини иддао қилишмоқда. "Биз Олий суд томонидан чиқарилган хукмдан норозимиз ва кассация тартибида шикоят аризасини ёзамиз", дея билдирган исми ошкор этилишини истамаган адвокатлардан бири.\nҚирғиз депутатлари Матраимовлар даъвоси бўйича ОАВ ҳисобларига жорий этилган ҳатловни бекор қилишга чақирмоқдалар\nҚирғизистон парламенти депутати Жанар Ақаев.\nҚирғизистон парламенти депутати Жанар Ақаев Бишкек шаҳар судига мурожаат қилиб, Матраимовлар оиласи даъвоси бўйича “Азаттиқ” радиоси (Озодликнинг қирғиз хизмати), журналист Али Тўхтаохунов, 24.kg ва Kloop.kg нашрларининг банк ҳисоблари ҳатланиши борасида Свердлов туман судининг қарори бекор қилинишига чақирди.\n“Матраимовлар учта медиага нисбатан судга даъво аризасини берди. Уларнинг судлашиш ҳуқуқи бор, ўзларининг ҳақлигини исботлашсин. Бироқ Свердлов туман суди ариза берилиши биланоқ ОАВнинг банк ҳисоб рақамларини музлатиб қўйди. Бу нотўғри. Ҳушимизга келишимиз керак”, деди депутат Ж.Ақаев 12 декабрь кунги парламент мажлисида.\nПарламентнинг яна бир депутати Мирлан Жээнчўрўев туман суди қарорини учта ОАВ фаолиятига тўсқинлик қилиш, дея баҳолади. Унинг фикрича, зудлик билан иккинчи инстанция судига мурожаат қилиш ва ҳисоблардаги ҳатловни бекор қилишга эришиш керак.\nАввалроқ Бишкек шаҳар Свердлов туман суди Озодлик қирғиз хизмати¸ унинг мухбири Али Тўхтаохунов ҳамда Kloop сайтига қарашли банк ҳисобларини музлатиш ҳақида қарор чиқарганини хабар қилгандик.\nБундай қарор қирғиз хизмати, хусусан, Али Тўхтаохуновнинг мамлакат божхона хизматидаги кенг кўламли коррупция ва 700 миллион АҚШ долларидан ошиқ маблағнинг мамлакатдан ноқонуний олиб чиқилгани ҳақидаги журналистик суриштируви ортидан пайдо бўлган.\nСуд қарорига журналистик суриштирувда номлари тилга олинган шахслар томонидан берилган ариза асос бўлган. Аризачилар Озодлик қирғиз хизмати¸ Али Тўхтаохунов ва Kloop сайтини “ўз шаъни¸ номуси ва бизнес репутациясига зиëн етказганлик”да айблаган.\nАризачилар ўзларига етказилган зарарни қоплаш учун 60 миллион қирғиз сўми ёки тақрибан 859 минг АҚШ доллари миқдорида жарима ундирилишини ҳам сўраган.\nМатраимовлар даъвоси бўйича дастлабки суд мажлиси Свердлов туман судида 19 декабрь куни бўлиб ўтиши кутилмоқда.\nҚирғиз суди Озодлик қирғиз хизматининг банк ҳисобини музлатиб қўйди\nОзодлик эълон қилган журналистик суриштирув ортидан мамлакатда коррупцияга қарши норозилик намойишлари юзага чиқди.\nБишкек шаҳар Свердлов туман суди 10 декабрь куни Озодлик қирғиз хизмати¸ унинг мухбири Али Тўхтаохуновга қарашли банк ҳисобларини музлатиш ҳақида қарор чиқарди.\nБундай қарор қирғиз хизмати¸ хусусан¸ Али Тўхтаохуновнинг мамлакат божхона хизматидаги кенг кўламли коррупция ва 700 миллион АҚШ долларидан ошиқ маблағнинг мамлакатдан ноқонуний олиб чиқилгани ҳақидаги журналистик суриштируви ортидан пайдо бўлди.\nБу суриштирувда Озодлик билан ҳамкорлик қилган Қирғизистондаги Kloop янгиликлар сайтига қарашли банк ҳисоби ҳам музлатиб қўйилди.\nБундай қарорга журналистик суриштирувда номлари тилга олинган шахслар томонидан берилган ариза асос бўлган. Аризачилар Озодлик қирғиз хизмати¸ Али Тўхтаохунов ва Kloop сайтини “ўз шаъни¸ номуси ва бизнес репутациясига зиëн етказганлик”да айблаган.\nАризачилар шунингдек¸ ўзларига етказилган зарарни қоплаш учун жарима ундирилишини ҳам сўраган.\nАйни пайтда Қирғизистон Бош прокуратураси Озодлик журналистик суриштирувида келтирилган факт ва маълумотларни текширишни бошлади.\nЖурналистик суриштирув давомида Қирғизистон Божхона хизмати раисининг собиқ ўринбосари Раимбек Матраимов ва бошқа расмийларнинг Хитойда туғилган этник уйғур¸ Қозоғистон ватандоши Ҳабибулла Абдуқодирга қарашли бизнес тармоғи орқали юзлаб миллион долларни ноқонуний йўллар билан хорижга олиб чиққани фош этилди.\nҲабибулло Абдуқодир ўзбекистонликларга яқинларгача “Абу Сахий”¸ ҳозирда эса “Тошкент савдо маркази” номи билан таниш ширкат асосчисидир.\nСенат қўмитаси Туркияга нисбатан санкция қўллашга оид қонун лойиҳасини маъқуллади\nРажаб Тоййиб Эрдўғон\nАҚШ Сенати қошидаги Ташқи алоқалар қўмитаси 11 декабрда АҚШнинг НАТОдаги иттифоқчиси бўлган Туркияга қарши Сурияга бостириб киргани ва Россиянинг S-400 ҳаводан ҳужумга қарши мудофаа тизимини харид қилгани учун санкция жорий қилиш кўзда тутилган қонун лойиҳасини маъқуллади.\nАйни пайтда Россияга нисбатан санкциялар қўллаш назарда тутилган баҳсли қонун лойиҳасига овоз бериш кечиктирилди.\nҚўмита аъзолари, шунингдек, Марказий ва Шарқий Осиё мамлакатларининг Россияга қарамлигини камайтириш мақсадида энергетика лойиҳаларига молиявий ёрдам беришга қаратилган қонун лойиҳасини ҳам маъқуллади. Унда Давлат котиби олдига Россияни терроризмнинг давлат ҳомийси деб аташ ёки атамасликни аниқлаб бериш талаб қўйилади.\nҚонун лойиҳасига Россия ташқи ишлар вазири Сергей Лавров Вашингтонда президент Дональд Трамп ва Давлат котиби Майк Помпео билан учрашганининг эртаси куни овоз берилди. Помпео Лавров билан суҳбатлашгандан сўнг Москва билан иқтисодий муносабатларда “сезиларли илгари силжиш” ҳақида баёнот бермоқчи эканини маълум қилган эди.\nҲам Россия президенти Владимир Путин, ҳам Туркия президенти Ражаб Тоййиб Эрдўғон билан яқинлигини намойиш қилган Трамп ушбу мамлакатларга нисбатан санкциялар қўллашни кечиктиришга уриниб кўрди.\nРоссияда Зеленский президент роль ўйнаган сериаллар эфирдан олиб ташланди\nАктер сифатида президент ролини ўйганан Володимир Зеленский актердан президентга айланди.\nРоссиянинг ТНТ телеканали 11 декабрда Украина президенти Володимир Зеленский бош ролни ўйнаган “Халқ хизматкори” ситкомининг дастлабки уч сериясини намойиш қилгандан сўнг эфирдан олиб ташлади.\nЗеленский кутилмаганда президент этиб сайланган тарих ўқитувчиси ролини ўйнаган ситкомни эфирга узатиш учун 12-13 декабрда бошқа кўрсатувларга мўлжалланган вақт ажратилган эди.\n“Газпром Медиа” эгалик қилувчи ТНТ телеканали Россия президенти Владимир Путин Киев билан муносабатлар “илиқлаша бошлагани”ни айтгандан сўнг шу ишга қўл урган эди. Путин Парижда Зеленский билан Украина шарқидаги можарога барҳам бериш ва мустаҳкам тинчлик ўрнатиш юзма-юз учрашган эди.\nКремль матбуот котиби Дмитрий Песковдан Путин ушбу ситкомни кўрганми, деб савол сўралганда, президентнинг телевизор томоша қилиш учун “вақти йўқ экани”ни айтди.\nКўрсатувларини ҳафтасига 35 миллион киши кўрадиган давлатга қарашли медиакомпаниянинг ситкомга оид рекламасида, “Кўрсатув – утопия, унинг Зеленский раҳбарлигидаги Украинага ҳеч қандай алоқаси йўқ”, деган огоҳлантирувчи сўзлар бор эди.\nСитком эфирдан олиб ташланишидан олдин Россия Узоқ Шарқидаги томошабинлар унинг кесиб ташланмаган версиясини кўрганини ижтимоий тармоқларда хабар қилган эди.\nTime журнали Грета Тунбергни “Йил одами” деб эълон қилди\nАҚШда чиқадиган Time журнали швециялик 16 ёшли ўқувчи Грета Тунбергни “Йил одами” дея эълон қилди. У иқлим ўзгариши муаммосига сиёсатчилар эътиборини жалб қилишга қаратилган оммавий йиғинлар ташкилотчиси сифатида шуҳрат қозонган.\nТунберг расмини журнал муқовасига жойлаштирган таҳририят қизнинг иқлим ўзгаришига қарши кураши қўшган ҳиссасинигина урғулаб қолмай, турли мамлакатлардаги ўз тенгдошларини жамоатчилик фаолиятига жалб қилиб, уларга ўрнак бўлганини ҳам қайд этади.\nГрета Тунберг ўтган йили мактаб ўқувчилари забастовкасини уюштирганидан кейин машҳур бўлиб кетган. Швецияда ундан ўрнак олган ўқувчилар жума кунлари мактабга бориш ўрнига иқлим ўзгаришига қарши кураш чақириғи билан акциялар ўтказа бошлаганлар. Жорий йилда эса бу ҳаракат дунёнинг ўнлаб мамлакатига тарқалди. Табиат муҳофазаси учун ўтказилган глобал кўча акцияларининг бир нечтасида миллионлаб одам иштирок этди.\nСентябрь ойида Тунберг БМТнинг Нью-Йоркдаги иқлим саммитида чиқиш қилиб, сиёсатчиларни келажак авлод ҳақида қайғурмай, унинг “болалигини ўғирлаганлик”да айблаб чиқди. Бу чиқишидан сўнг уни алқаганлар ҳам, танқид қилганлар ҳам кўп бўлди.\nАҚШ президенти Дональд Трамп, Россия президенти Владимир Путин, Бразилия президенти Жаир Болсонару Тунбергнинг танқидчилари орасида эдилар. Бироқ АҚШнинг собиқ президенти Барак Обама ва Германия канцлери Ангела Меркель каби сиёсатчилар ўқувчи қизни қўллаб чиқдилар.\nТожикистонда фуқаролиги бўлмаган 20 минг киши афв қилинди\nТожикистон парламенти 11 декабрь куни ноқонуний равишда мамлакат ҳудудида юрган фуқаролиги бўлмаган, СССР паспортига эга шахсларни афв қилишга қаратилган қонун лойиҳасини қабул қилди.\nПарламент депутатларига кўра, мазкур ҳужжат давлат нашрида эълон қилинганидан сўнг кучга киради ва Тожикистондаги фуқаролиги бўлмаган шахслар яшаш учун гувоҳнома оладилар.\nДепутат Бахтовар Сафарзоданинг айтишича, қонун турли сабабларга кўра расмий ҳужжат ололмаётган собиқ СССР фуқароларига нисбатан қўлланилади.\nҚонун аввалроқ бир неча қочқин расмий ҳужжати йўқлиги ва Тожикистонда ватандошлик олиш ўта мураккаблигидан нолигани ортидан қабул қилинган. Қочқинларнинг катта қисми Тожикистонга Афғонистонда ҳокимият тепасига толиблар келган 90-йилларда ўтишган.\nТожикистон ички ишлар вазири ўринбосари Икром Умарзоданинг 11 декабрь куни парламент мажлисида айтишича, ҳуқуқ-тартибот идоралари ҳисоб-китобига кўра мамлакат ҳудудида ноқонуний юрган фуқаролиги йўқ 20 минг кишининг 65 фоизини хотин-қизлар ташкил қилади.\nМулозимга кўра, эндиликда бу одамлар 5 йил муддатга яшаш учун рухсатнома олишлари ва шундан кейин Тожикистон фуқаролигини расмийлаштиришлари мумкин бўлади.\nТожикистонда шу кунгача фуқаролиги бўлмаган шахслар сиёсий ҳуқуқлардан, соғлиқни сақлаш хизматларидан фойдалана олишмас, никоҳ расмийлаштира олмас ва турар-жойдан рўйхатдан ўта олмас эдилар. Депутатларнинг қайд этишларича, бу қонун қабул қилиниши билан улар тўлақонли ҳаёт кечиришлари ва бошқа фуқаролар каби ҳуқуқлардан фойдалана олишлари мумкин бўлади.\nҚонун тақиқланган гуруҳлар аъзолари ва жиноят содир этганликда айбланаётганларга нисбатан жорий қилинмайди.\nБангладешдаги диний мактабларда ўқиётган ёшлар Тожикистонга қайтарилди\nБангладешнинг диний мактабларида таҳсил олаётган 10 га яқин бола Тожикистонга қайтарилди.\nУлар ихтисослаштирилган мактаб-интернатга жойлаштирилган. Тожикистон Таълим ва фан вазирлигининг маълум қилишича, бу ерда улар адаптация жараёнидан ўтадилар.\n2010 йил августида Тожикистон президенти чет эл мадрасаларида ўқиётган болаларнинг ота-оналарига фарзандларини ватанга қайтариш чақириғи билан чиққанди. Раҳмон болалар у ерларда мулла бўлиб эмас, балки террорчи ва экстремист бўлиб етишишини иддао қилган.\nЖорий йил февралида расмийлар хорижий мадрасаларда таҳсил олаётган тожикистонликларнинг катта қисми (3758 кишидан 3571 нафари) юртга қайтарилгани ҳақида маълумот берганлар. Дин, аньана, тантана ва урф-одатларни мувофиқлаштириш қўмитаси раҳбари Сулаймон Давлатзодага кўра, бу ёшлар қонунга зид равишда мамлакат хорижидаги диний ўқув юртларида таҳсил олган. Ўшанда мулозим хорижда яна 240 нафардан кўпроқ тожикистонлик талаба қолганини айтганди.\nМоскванинг собиқ мэри Лужков вафот этди\nРоссия пойтахти Москванинг собиқ мэри Юрий Лужков 83 ёшида оламдан ўтди.\nМосквани 18 йил (1992 йилдан 2010 йилгача) бошқарган Лужков бир пайтлар Россиядаги энг қудратли шахслардан бири бўлиб ҳисобланарди.\nМэрлик пайтида Лужков аввалига президент Борис Ельцин, кейин эса унинг вориси бўлган Владимир Путинни қўллаб келган.\nЛужков даврида Москва тез бойиган. Айни пайтда у мухолифат овозини ўчиришга урингани ва ақл бовар қилмас коррупцияга аралашгани учун танқидларга нишон бўлган.\nУнинг атрофида бўлган кўп одам кейинчалик Россиянинг энг бадавлат кишиларига айланган. Рафиқаси Елена Батурина эса кўп йиллардан буён россиялик энг бой аёлларга пешқадамлик қилиб келади.\nҚозоғистонда Сурия бўйича музокараларнинг галдаги раунди бошланди\nСурия бўйича Нур-Султонда аввал ўтказилган учрашувлардан бири.\nТуркия, Эрон ва Россия делегациялари уч томонлама музокараларда иштирок этиш учун 10 декабрь куни Қозоғистон пойтахти Нур-Султонга келди. Бу ҳақда Қозоғистон Ташқи ишлар вазирлиги матбуот котиби Айбек Смадияров журналистларга маълум қилди.\nСурияда саккиз йилдан бери давом этиб келаётган қуролли низоларни бартараф этишга қаратилмиш музокараларда урушдан кейин мамлакатда ишлайдиган конституцияни, сиёсий ўтиш режасини, қочқинлар хавфсизлиги ва уларни жойлаштириш режасини ишлаб чиқиш масалалари муҳокама қилиниши кутилмоқда.\nБу Остона жараёни деб аталмиш музокаралар доирасидаги 14-учрашувдир. Илк учрашув 2017 йил январида Туркияда БМТ воситачилигидаги Женева музокараларини дастаклаш учун ўтказилган.\nҚозоғистон Стратегик тадқиқотлар институти директорининг ўринбосари Санат Қушқумбаевнинг 5 декабрь куни Euroactiv сайтига маълум қилишича, учрашувда “Сурия шимолий қисмидаги Идлиб атрофи ва Фирот соҳилларига оид техник масалалар” муҳокама қилинади.\nУнга кўра, бу ерда гап урушсиз бўлга бўйича аввал эришилган келишувларни шимолий-шарқий йўналиш бўйлаб кенгайтириш борасида бормоқда. Қушқумбаевнинг урғулашича, бу турклар, курдлар ва “Ислом давлати” гуруҳи қолдиқлари бўлган мураккаб ҳудуддир.\nҚозоғистон пойтахтидаги Сурия бўйича музокаралар Сурия масаласида БМТ воситачилигида Женевада ўтказилаётган музокаралардан алоҳида ўтказилмоқда.\nСурия уруши бўйича янги музокаралар Қозоғистонда ўтказилади\nТуркия, Эрон ва Россия делегациялари 10 декабрда икки кун уч томонлама музокаралар ўтказиш учун Нур-Султонга ташриф буюрди. Бу ҳақда мамлакат ташқи ишлар вазири Айбек Смадияров журналистларга хабар қилди.\nУчрашувлар Сурияда 8 йилдан бери давом этаётган фуқаролар урушига доимий ечим топишга қаратилган, яна улар урушдан кейинги конституцияни ишлаб чиқиш, сиёсий ўтиш, хавфсизлик ва қочқинларни жойлаштириш бўйича давом этаётган музокараларни ҳам қамраб олади.\n“Остона жараёни” деб номланган илк учрашув 2017 йил январида Туркияда БМТнинг Женевадаги тинчлик музокараларини қўллаб-қувватлаш мақсадида ўтказилган эди. Бу 14-учрашувдир.\nҚозоғистон Стратегик тадқиқотлар институти директори ўринбосари Санат Кушкумбаев 5 декабрда Euroactiv медиатармоғига берган интервьюсида учрашувда “асосий эътибор Суриянинг шимолий қисмидаги Идлиб ҳудуди ва Фрот дарёси қирғоқларига тегишли техник масалаларга қаратилиши”ни айтган эди.\n− Гап шимоли-шарқ йўналишидаги ҳудуд бўйича олдинги келишувларни кенгайтириши ҳақида кетмоқда. Бу – жуда нозик ҳудуд, чунки у ерда турклар, курдлар ва Ислом давлатининг қолган-қутган террорчилари бор, − деган эди у.\nҚозоқ фаоллари мухолиф митинги олдидан қамоққа ташланди\nҚозоғистоннинг 3 нафар инсон ҳуқуқи ҳимояси фаоли пойтахт Нур-Султонда инсон ҳуқуқи ҳимояси бўйича ўтказилиши режалаштирилган митинг олдидан ҳибсга олинди.\nМарат Мусабаев, Гулмира Халиқова ва Галия Тамабаева ҳибсга олинди.\nҲамкасблари ва дўстлари 10 ноябрда Озодлик радиосига улар 16 декабрда ўтказилиши режалаштирилган митингларда “қатнашиши олдини олиш учун” қамоққа ташланганини айтди.\nФаолларга кўра, Нур-Султон суди 9 декабрь куни Халиқова ва Тамабаевани 27 ноябрда Европа Иттифоқи ваколатхонаси олдидаги рухсат этилмаган митингда қатнашгани учун айбдор деб топди.\nУлар бошқа инсон ҳуқуқи ҳимояси фаоллари билан бирга Европа Иттифоқини инсон ва фуқаролик ҳуқуқи масаласида Козоғистон ҳокимият идораларига босим ўтказишга даъват этган эди.\nИккала аёлнинг ҳар бири 10 кунга кесилди. Мусабаев эса интернет орқали 16 декабрдаги рухсат этилмаган митингда қатнашишга одамларни чорлагани учун айбдор деб топилди. Учовлоннинг қамалгани ҳали расман тасдиқлангани йўқ.\nМухолифатдаги “Қозоғистоннинг демократик танлови” ҳаракатини қочқиндаги олигарх ва мухолиф сиёсатчи Мухтар Аблязов ташкил қилган.\nҲаракат 16 декабрь – Қозоғистоннинг мустақиллик куни пойтахт Нур-Султон ва бошқа шаҳарларда митинглар ташкил этишини эълон қилган эди.\nАҚШ ҳукумати Афғонистондаги уруш масаласида жамоатчиликни чалғитиб келгани маълум бўлди\nГенерал Дуглас Луте.\nWashington Post газетаси 9 декабрда АҚШ ҳукуматининг махфий архивидаги ҳужжатларга асосланган мақола эълон қилди.\nАйтилишича, АҚШнинг 3 та маъмурияти Афғонистондаги 18 йиллик уруш давомида йўл қўйилган хато ва муваффақиятсизликлар борасида тўғри ахборот бермай, жамоатчиликни чалғитиб келган.\nАрхив ҳужжатларидан маълум бўлишича, 2300 АҚШ аскари ҳалок бўлган ва қарийб 1 триллион доллар сарфланган урушнинг ҳали ҳам охири кўринмайди.\n2000 бетдан ошиқ ҳужжатлардан урушда бевосита қатнашган кишиларнинг шикоятлари, ҳафсаласи пир бўлгани ҳақидаги фикрлари ва иқрорлари ўрин олган.\nЎша ҳужжатларда мавжуд вазиятдан тўлиқ хабардор 400 чоғли киши Вашингтоннинг Афғонистондаги стратегияси тўхтовсиз ўзгараётганини, ҳукуматни Афғонистонда бирор нарсага қодир ҳарбий кучларни ярата олмагани, толибларни тор-мор қила билмагани ва ҳукуматдаги коррупцияни енга олмагани учун танқид қилган.\n‒ Биз Афғонистонни тўлиқ тушуна олмадик, нима қилаётганимизни билмадик, ‒ деган эди Буш ва Обама маъмуриятлари даврида Оқ Уйда Афғонистондаги уруш назорати билан шуғулланган уч юлдузли генерал Дуглас Луте 2015 йилда ҳукумат вакилларининг сўровига жавобан.\nПитер Ҳандке Нобель мукофотини бойкот ва норозиликлар фонида оладиган бўлди\nЁзувчи Питер Ҳандке.\nТуркия жорий йил 10 декабрида 2019 йилги адабиёт соҳасидаги Нобель мукофоти топширилиши маросимини бойкот қилишда Албания ва Косовога қўшлиши ҳақида баёнот берди.\nБунга мукофотга сазовор бўлган ёзувчи Питер Ҳандке Сербиянинг марҳум раҳбари Слободан Милошевични қўллаб-қувватлагани сабаб қилиб кўрсатилмоқда.\nТуркиянинг Швециядаги элчиси Ҳаққи Эмри Юнт 9 декабрда “Hurriyet” телевидениесига бир кундан кейин Стокҳолмда бўлиб ўтадиган тақдирлаш маросимида қатнашмаслигини билдирди.\nЎша ерда Ҳандкега қарши намойиш ҳам бўлиб ўтиши кутилмоқда.\nЎтган ҳафтанинг дам олиш кунлари Туркия ҳукумати Швеция академиясини Ҳандкени мукофотлаш қарорини ўзгартиришга даъват қилган эди.\nКосовонинг лавозимидан кетаётган ташқи ишлар вазири Беҳжет Паколли мамлакатнинг Швециядаги элчисига маросимни “бойкот қилиш”га кўрсатма берганини айтди.\nУнинг фикрича, “Милошевични ва унинг Босния ва Косоводаги геноцидини қўллаб-қувватлаган ёзувчи Нобель мукофотига муносиб эмас”.\nАлбания ташқи ишлар вазири вазифасини бажарувчи Гент Чакай ҳам айни фикрда эканини Твиттердаги “Югославия таназзули вақтидаги уруш ваҳшийликларни оқлаш мукофот билдан тақдирланмаслиги керак” деган изоҳи билан баён қилди.\nСтокҳолм марказидаги норозилик тадбирига юзлаб кишилар йиғилиши кутилмоқда. Яна бир намойиш мукофотлаш маросими ўтказиладиган Стокҳолм концерт зали ичкарисида ўтказилади.\nШинжон расмийлари “лагерлар”даги тутқунлар сонига оид маълумотларни рад этди\nШинжон-Уйғур мухтор бўлгаси раиси Шўҳрат Зокир.\nХитойнинг Шинжон вилояти ҳукумати 9 декабрь куни мамлакат шимолий-ғарбидаги “лагерлар”да аксариятини уйғур миллатига мансуб мусулмонлар ташкил қилган икки миллион нафаргача тутқун сақланаётганига оид маълумотларни ёлғон, деб атади.\nХитойлик расмийлар уйғурларга ёмон муносабатда бўлинаётганига оид маълумотларни ҳам рад этмоқда. Ҳуқуқ фаоллари мажбуран ушлаб турилувчилар учун “лагерлар” ўлароқ тавсифлаган муассасаларнинг мавжудлигини расмий Пекин дастлаб инкор қилган, бироқ кейинроқ бунақа муассасалар борлигини эътироф этиб, уларни “террорчилик ва экстремизмга қарши кураш мақсадида очилган касбга ўргатиш марказлари”, деб атаган.\n“Ҳозирги пайтда сабоққа қатнашганларнинг барчаси ўқишини битирди”, дея иқтибос келтиради Reuters агентлиги душанба куни Пекинда матбуот анжумани ўтказган Шинжон вилояти губернатори Шўҳрат Зокир сўзларидан.\nЎтган йили БМТ бир миллионга яқин шинжонлик уйғур ва бошқа турк тилли миллатларга мансуб кишилар “экстремизмга қарши кураш марказлари”да жабран тутиб турилгани, миллионлаб одам “сиёсий қайта тарбиялаш лагерлари”га йўлланганини билдирганди.\nХитой расмийлари бу “лагерлар”га юборилганлар сони бўйича бирор расмий рақам келтирмаяпти. Шўҳрат Зокирга кўра, хориждан берилаётган баҳо “ғирт уйдирма” бўлиб ҳисобланади. У бошқа тафсилотларга тўхталмаган.\nШинжонда Ислом динига эътиқод қилувчи этник озчилик вакиллари оммавий равишда тутиб кетилаётгани ва у ерда “сиёсий қайта тарбиялаш лагерлари” барпо этилаётганига оид маълумотлар 2017 йил ўрталаридан бери келиб турибди.\nҒарб мамлакатлари Хитойнинг миллий озчиликларга нисбатан сиёсатини қоралаб келади. АҚШ Конгрессининг Намояндалар палатаси ўтган ҳафта Шинжонда инсон ҳуқуқларини бузилиши ва мусулмон қатағонига жавобан хитойлик юқори лавозимли мулозимларига қарши санкциялар жорий этишга имкон берувчи қонун лойиҳасини маъқуллаган. Лойиҳага “уйғур акти” дея ном берилган.\nАҚШ Конгресси томонидан маъқулланган ва Шинжонда “инсон ҳуқуқларини қўпол равишда бузганлик” учун Пекинни танқид остига олган қонун лойиҳаси Шўҳрат Зокир томонидан қораланди. У қонун лойиҳасини “халқаро ҳуқуқ меъёрларини бузиш ва Хитойнинг ички ишларига қўпол равишда аралашиш”, дея баҳолаган.\nТожикистонда хусусий шахсларга олтин, кумуш ва қимматбаҳо тошларни қазиб олишга рухсат берилди\nТожикистон ҳукумати хусусий шахсларга рангли ва қимматбаҳо металларни, қимматбаҳо ва ярим қимматбаҳо тошларни қазиб олишга рухсат берди.\nБу каби бойликларни қазиб олиш тартиби мамлакат ҳукумати томонидан 27 ноябрь куни тасдиқланган.\nХусусий тартибда олтин, кумуш, платина, қўрғошин, вольфрам, титан каби металлар, қимматбаҳо тошлардан ёқут, сапфир, хризолит, топаз, берилл, нефрит, ақиқ, кварц ва бошқа тошлар, ноёб минерал унсурлардан лопарит, монацит, ксенотим, баснезит кабилар қазиб олинишига рухсат берилди.\nҚазиб олувчи хусусий шахсларга қўл жиҳозларидан, 50 от кучига эга двигателли техникадан ҳамда кичик бурғулаш асбобларидан фойдаланишга рухсат берилган. Уларга тупроқни тозалашда кимёвий реагентлардан фойдаланиш тақиқланган.\nҚазувчилар ўз ишлари учун маҳаллий молия идораларидан рухсатнома олишлари шарт.\nҚазиб олинган қимматбаҳо металл ва тошлар Молия вазирлиги қошидаги Давлат ғазнасига ёки бойликларни қайта ишлаш лицензиясига эга саноат корхоналарига сотилиши керак. Агар давлат ғазнаси ёки корхоналар харид қилишни истамаса, у ҳолда қазиб олган шахс ёзма равишда раддия хати олиши керак ва шундан кейингина бойликларни бошқа жойда сотиш хуқуқига эга бўлади.\nАгар хусусий шахс қимматбаҳо тош ёки металлни яширса ёки хавфсизлик техникасини бузгудек бўлса, бу инсонлар ҳалокатига ёки жароҳатига сабаб бўлса, у ҳолда унинг лицензияси олиб қўйилиши мумкин. Агар фойдаланилаётган участка Тожикистон ҳукумати эҳтиёжлари учун керак бўлиб қолса, бу жой олиб қўйилади.\nАтамбаевдан суд-психиатрик экспертизадан ўтиш талаб этилмоқда\nБишкек яқинидаги Қўйтош қишлоғида гаровга олиш ва оммавий тартибсизликлар иши бўйича гумонланувчиларга суд-психиатрик экспертиза белгиланди.\nҚирғизистон Ички ишлар вазирлигининг маълум қилишича, судга қадар тергов доирасида 16 нафар шахс гумонланувчи сифатида кўрилмоқда.\n“2019 йил 12 ноябрь куни гумондорлар Қирғизистон Жиноят-процессуал кодексининг 171-моддаси (Экспертиза тайинлаш учун асос) бўйича оғир ва ўта оғир жиноят содир этганликлари борасида огоҳлантирилганликлари боис 16 нафар гумондорга, жумладан Атамбаев Алмазбек Шаршеновичга суд-психиатрик экспертиза тайинланиши юзасидан қарор қабул қилинди ва ижро этиш учун Республика руҳий саломатлик марказига юборилди”, дейилади вазирлик хабарномасида.\nИИВдан қайд этишларича, қонунчиликка биноан оғир ва ўта оғир жиноят содир этганликда гумон қилинаётганлар суд-психиатрик экспертизадан ўтишлари лозим.\n7-8 август кунлари Қўйтош қишлоғида “собиқ президент Алмазбек Атамбаевни сўроққа мажбуран олиб келиш тадбири” чоғида унинг тарафдорлари ва хавфсизлик кучлари ўртасида тўқнашув бўлиб ўтган.\nҲодиса чоғида тўққиз киши жароҳат олган, махсус топшириқлар бажарувчи гуруҳнинг олти ходими гаровга олинган ва Атамбаевнинг уйида 20 соатдан ортиқ ушлаб турилган. Ўшанда МХДҚ махсус бўлинмасининг ходими Усенбек Ниязбеков ўқотар қуролдан олган жароҳати туфайли ҳалок бўлган, Чуй вилоят ИИББ бошлиғи Самат Қурманқулов бошидан жиддий яраланган.\nФарғона ҳокими блогернинг "жанозасини ўқиш"ни буюрди\n«Нархоз» да кенг кўламли «тозалаш» ўтказилмоқда. Ходиевдан келтирилган зарарни қоплаш сўралди\n"Straus House" чув туширганлар пулларини қайтариб олиш учун президентдан ëрдам сўради\nСенатор ҳукумат узоқ муддатли стратегиясиз фаолият юритаётганидан норози\nКоррупцияга қарши курашда сўзбозликдан амалий ишга ўтиш тавсия этилди\nСобиқ МХХчи қабристонда нега ўлдириб кетилгани сабаби очиқланди\nСайлов комиссияси ходими шахсий телевизорини сайлов участкасига олиб боришга мажбурланди\nЎзбекистонга пальма ёғи олиб киришни бутунлай тақиқлаш таклиф этилмоқда\nКореяда ноқонуний яшаётган талабалар сони бўйича Ўзбекистон “пешқадам”лар сафида\nСенатор Сафоев ҳукумат узоқ муддатли стратегиясиз фаолият юритаётганини танқид қилди


“Акция О” нинг тантанали тақдирлаш маросими бўлиб ўтди\n1news.uz - Пойтахтимизнинг “Афсона савдо маркази” да 2017 йил 17 декабрь куни “Зелений чай” компанияси томонидан ўтказилаётган “Акция О” нинг тантанали тақдирлаш маросими бўлиб ўтди.\n“Акция О” ғолибларини тақдирлашнинг дастлабки босқичида Тошкент шаҳри ва Тошкент вилояти ғолиблари, ҳомий ташкилот вакиллари, акция ташкилотчилари ҳамда оммавий ахборот воситалари иштирок этдилар. Акцияни ўтказишдан кўзланган асосий мақсад, юртимиз иқтисодиётига ҳисса қўшиш, яъни кичик бизнес субъектлари тадбиркорлик фаолияти ривожига кўмаклашишдан иборат. Акциянинг яна бир муҳим жиҳатларидан бири шундаки, у нафақат савдо ҳажмини ошириш, қолаверса узоқ йиллар давомида компания харидорига айланган исътемолчиларни кундалик юмушларида асқотадиган керакли маиший техникалар билан мамнун қилишдан иборат.\n“Акция О” га ўхшаш узоқ муддат давом этувчи ва катта соврин жамғармасига эга промоакция Ўзбекистонда илк бор “Зеленый чай” компанияси томонидан ўтказилмоқда. Акция соврин жамғармасининг ҳажми 1000 та автомат кир ювиш машинаси, 6 000 та дазмол, 2 000 та чангютгич ва 3 000 000 та 250 граммли “Зеленый чай” кир ювиш кукунидан иборат бўлиши кўзда тутилган. Бугунга қадар биргина Тошкент шаҳри ва вилояти бўйича жами 150 та дан ортиқ маиший техника воситалари ва 8000 та 250 граммлик кир ювиш кукуни ғолиблари аниқланди.\nКомпания ходимларининг таъкидлашича, “Акция О”ни рўёбга чиқариш учун компания мутасаддилари икки йил давомида керакли мутахассис ва маълумотларга асосланган ҳолда тайёргарлик кўришган. Акция ўзининг самарали натижасини кўрсатиши ва бу халқимизни ҳурсанд қилишига ишонч билдирмоқда. Акция ташкилотчилари томонидан ўтказиладиган совға топширишнинг кейинги босқичларида вилоят ғолибларини тақдирлаш режалаштирилган. Бу жараён барча вилоятларда, яъни ҳар бир ғолибнинг ўзи яшайдиган ҳудудга бориб амалга оширилади.


МИБ: «Human»дан жабр кўрганларга зарарларни қоплаб...\n18.02.2020 09:51 0 2409\n«Human» хусусий бандлик агентлиги раҳбари Ш.Файзуллаевнинг жиноий ҳаракатлари натижасида жабр кўрган фуқароларга етказилган моддий зарарларни уларнинг ҳисоб рақамларига тезкорлик билан ўтказиш мақсадида Ўзбекистон Республикаси Бош прокуратураси ҳузуридаги Мажбурий ижро бюроси, АТИБ «Ипотека банк» ҳамда Бандлик ва меҳнат муносабатлари вазирлиги ходимларидан иборат таркибда ҳудудларда ишчи гуруҳлар ташкил этилди.\nШунингдек, жабрланганларга зарарни ундириш бўйича Бош прокуратура ҳузуридаги Мажбурий ижро бюросига ижро ҳужжатлари ҳам келиб тушди.\nЖабрланувчиларга қулайлик яратиш мақсадида ишчи гуруҳларни «Ипотека банк» вилоят филиалларида фаолият олиб боришлари белгиланди.\nЖиноят ишлари бўйича Тошкент вилоят судининг ҳукми билан «Human» хусусий бандлик агентлиги раҳбари Ш.Файзуллаевнинг жиноий ҳаракатлари оқибатида жабрланувчи деб этироф этилган ва моддий зарар ундирилиши белгиланган фуқаролар ўзларига қулай бўлган қуйидаги манзилларга шахсини тасдиқловчи ҳужжатлар (фуқаролик паспорти) билан мурожаат қилишлари сўралади.\n«ИПОТЕКА БАНК» ҲУДУДИЙ ФИЛИАЛЛАРИ:\nАндижон ш. Аниси кўчаси 1-уй\nБухоро ш. Иқбол кўчаси 10-уй\nЖиззах ш. Шароф Рашидов кўчаси 72-уй\nКарши шаҳри. Мустақиллик кўчаси 49-уй\nНавоий ш. Меморлар кўчаси 1а-уй\nНаманган ш. Навоий кўчаси 63-уй\nТермиз ш. Маҳмуд Қошғарий 20-уй\nСамарқанд шаҳри. Фирдавсий кўчаси 75-уй\nГулистон ш. А.Навоий кўчаси 53-уй\nФарғона ш. Қомус кўчаси 38-уй\nУргенч ш. Ўзбекистон кўчаси 19-уй\nНукус шаҳри А.Ашурматов кўчаси 97-уй\nТошкент ш. Мусақиллик шоҳ кўчаси 15-уй\nТошкент ш. Ширин кўчаси 40-уй\nМИБ «Ипотекабанк» «Human хусусий бандлик агентлиги» МЧЖ жабрланганлар\nҲодиса 25/03, 13:47


Трамп энг кўп қидирилувчи террорчилардан бири йўқ қилинганини тасдиқлади » Ўзбекистон янгиликлари – Zamin.uz\nТрамп энг кўп қидирилувчи террорчилардан бири йўқ қилинганини тасдиқлади\n07 январь 2019, 06:00\nАҚШ президенти Дональд Трамп энг кўп қидирилувчи террорчилардан бири, 2000 йилда “Коул” эсминецига қарши терактга алоқадор бўлган Жамол Аҳмад Муҳаммад Али ал-Бадавийнинг йўқ қилинганини тасдиқлади. Ал-Бадавий “Ал-Қоида” террорчилик гуруҳининг энг қидирилувчи аъзоларидан бири бўлган.\n“Ажойиб ҳарбийларимиз “Коул” эсминецига қарши ҳужумда ҳалок бўлган ва жабрланган қаҳрамонларимизга нисбатан адолатни тиклашди. Бу ҳужум етакчиси Жамол ал-Бадавийни ҳозиргина ўлдирдик. “Ал-Қоида”га қарши ишимиз давом этади. Биз террорчиликка қарши курашни ҳеч қачон тўхтатмаймиз”, деб ёзган Трамп твиттерда.\nТеррорчи ФҚБнинг энг кўп қидирилувчи террорчилари рўйхатида бўлган. Унинг қўлга олинишига олиб келувчи ахборот учун 5 млн доллар мукофот пули тайинланганди. Террорчи Яманнинг Мариб муҳофазасида 1 январда авиазарба натижасида ўлдирилган. Террорчи ҳужум вақтида бир ўзи машинада кетаётган бўлган.\n2000 йил 12 октябрда террорчи-худкушлар портловчи моддалар ортилган кичик қайиқда Яманнинг Адан портида ёнилғи қуйиш учун тўхтаган “Коул” эсминецига ҳужум қилган. Ҳужум оқибатида 17 нафар америкалик денгизчи ҳалок бўлган, 39 нафари жароҳат олган.\nОАВ маълумотларига кўра, ал-Бадавий 2004 йил мартда Яман мутасадди идоралари томонидан ушланган, бироқ 2006 йил февралда турмадан қочишга муваффақ бўлган. У ва яна бир неча маҳбус супурги ва синган вентилятор бўлаклари ёрдамида турмадан яқин орадаги масжидга олиб борувчи туннел қазишга муваффақ бўлишган.\nЯнгиликлар » Дунё » Трамп энг кўп қидирилувчи террорчилардан бири йўқ қилинганини тасдиқлади


Абулқосим Мамарасулов. Уч сўм пул (ҳикоя) | www.ziyouz.uz\nБош саҳифа Ўзбек насри онлайн антологиясиАбулқосим Мамарасулов (1958)Абулқосим Мамарасулов. Уч сўм пул (ҳикоя)\nАбулқосим Мамарасулов. Уч сўм пул (ҳикоя)\nШониёз боя олган ўнта билетини ҳалигача ўтказа олмади. Бошқалар бўлса бу вақт ичида йигирма-ўттизтадан сотиб қўйди. Ўзи, бугун, негадир, Шониёзнинг иши юришмаяпти. Эрталаб уйдан чиққанда, иложини қилиб, икки-учта билетни қимматроқ сотиб, озроқ пулни Баҳодирдан яшириб қолишни ўйлаганди. Онаси касалхонаа ётипти. Шу пулга онасига олмами, анорми, олиб бормоқчи эди.\nКино сеанси яқинлашяпти. Ҳали Баҳодирда бир юз элликтача билет бор. Агар ўтмай қолса, унинг аччиғи чиқади. Кейин ҳаммасини уришади. Шониёзга кўпроқ гап тегади.\nКассахонага иккита йигит кириб келди.\n— Акалар, бари бир кассадан билет ололмайсизлар, — деди Шониёз, уларнинг ёнига бориб. – Қолмаган. Агар ҳозирги сеансга керак бўлса, мана, менда бор… Сизларга нечта билет керак?\n— Иккитаси етади, — деди уларнинг бири. – Сен қанчадан сотяпсан?\n— Икки сўмдан тўрт сўм бўлади. – Шониёз чаққонлик билан иккита билетни ажратиб, уларнинг қўлига тутди.\n— Шошма, шошма, хоҳласанг биз бир сўмдан икки сўм берамиз.\n— Йўқ, бўлмайди, — деди Шониёзнинг руҳи тушиб. – Бир йилдан кейин ҳам бир сўмга билет ололмайсизлар.\n— Бари бир ҳозир сеанс бошланади, билетларинг куйиб кетади.\n— Бунинг учун сизлар қайғурмасаларингиз ҳам бўлади, — дея Шониёз терс ўгирилиб, бошқа харидор излади. Аммо гўё бир нарсасини ёўқотгандай, яна ўша йигитга ўгирилди. У ҳамон синовчан тикилиб турарди. Қандайдир, қарашлари бошқача. Худди Шониёзнинг туришига раҳми келаётгандай. “Бечора, кунинг билет сотишга қолипти-да”, деяётгандай. Шониёз кўзларини олиб қочди. Аланглаб, ўзига ёмон тикилиб турган Баҳодирни кўрди.\nШониёзга ва унинг билет сотувчи шерикларига Шониёз бошчилик қилади. Баҳодирнинг танишлари кўп. Қўрқмайди. Ҳар сеансдан олдин кассисдан бир талай билетлар кўтариб чиқадиган ҳам ўша. Фойдани бўлишаётганда Баҳодир бир чисмини кассисга ажратади. “Уни хафа қилмаслик керак”, дейди. Кассир билан келишади, шекилли-да. Баъзан якшанба кунлари сеанс учун сотиладиган билетларнинг салкам ҳаммаси Баҳодирнинг қўлида бўлади. Одатда бунақа кунлари кинотеатрга одам кўп келади. Албатта, яхши фильмлар қўйиладию, Шониёз ва шерикларининг қўли қўлига тегмайди.\nПосбонлардан ҳам Баҳодир қўриқлайди. Доим эшикнинг олдида кўз-қулоқ бўлиб туради. Бир-иккита шу атрофда айланиб юрадиганлари бор. Улар билан Баҳодир апоқ-чапоқ . Кўпинча пулларни бўлишгандан кейин Баҳодир ўшалар билан чойхонага кетади. Бир марта билет сотаётганда Шониёзни икки киши ушлаб: «Мактаб ўқувчиси бўла туриб, шунақа йўл билан пул топишни ўрганяпсанми?” дея судрай бошлашди. Эшикнинг олдида билмаган кишидай воқеани кузатиб турган Баҳодир бирдан йўқ бўлиб қолдию, зум ўтмай ўша, посбон дўстларидан бирини бошлаб келди.\n— Сиз шу ерга бириктирилганмисиз? – сўради уларнинг бири посбондан.\n— Ундай бўлса мана бу болани олиб кетинг. Кассада билет йўғу, бу бир дастасини кўтариб юрипти.\n— Қайси мактабда ўқийсан? – Баҳодир етаклаб келган посбон хўжакўрсинга дўқ урди.\nШониёз гўё қаттиқ изтироб чекаётгандай, ерга қаради. Бу орада одамлар йиғила бошлашдию, посбон: “Юр, сен билан бошқа жойда гаплашамиз”, деб анавилардан ажратиб олиб ҳайдаб кетдию Ўшанда Шониёз қайта билет сотмайман, деб ўзича қарор қилганди. Бўлмади. Яна сотяпти.\nБир марта улар билет сотадиган кинотеатрга яна бир бола келиб, бир ўзи билет сотадиган қилиқ чиқарди. У жуда чаққон, Шониёзга ўхшаганлар бир кишига сотганча, у уч-тўрт киши билан муомала қилишга улгурарди. Баҳодир ўша болани четга чиқариб: “яхшиликча кет, бизга халақит беряпсан”, деди. У эса: “Ишингни қил, мен сенга текканим йўқ, сенлар ҳам менга тегмаларинг”, деб яна билетини сотаверди. Шериклар биргалашиб дўппослашмоқчи эди, Баҳодир: “Индамасдан ишларингни давом эттираверинглар”, деб сал ўтмай посбон дўстларидан бирини етаклаб келди…\nЎзи, Шониёзнинг бу гуруҳга қўшилиши қизиқ бўлган. Отаси университетда домлалик қилиб, студент қизлардан бирини севиб қолган, энди онаси билан ажрашмоқчи, лекин уч-тўрт ойдан бери тортишиб юрган кунлар эди. Ўшанда отаси доим уйга ўқрайиб келар, онасининг кўзлари мўлтиллаб қалтанглаб қоларди. Баъзан онаси ҳиқиллаб йиғлар, отаси бўғилиб бақирар “… тушунсангчи, сен ҳам одамсан, мен ҳам одамман! Ахир одамлардай яшашга ҳаққимиз борми, йўқми? Мен уни севаман! Тушунасанми шуни?! Севаман!! Сен билан шунча йил турмуш қурдик, энди яхшиликча ажрашайлик. Ахир тушунадиган хотинсан-ку, нега мени қийнайсан?”, дерди. Онаси ўкириб йиғлар, отаси жаҳл билан чиқиб кетар, ҳафталаб уйга келмай қўяр, келса, жанжал қайтадан бошланарди. “Менга қара, — дерди отаси, — уйни сенга қолдираман, алимент тўлайман. Қизиқ одам экансан! Сенга яна нима керак? Сен ҳам менинг положениямга кириб кўр-да…” Кейин отаси келмай қўйди. Худди ўша пайтлари Шониёз кинотеатрдагилар билан танишди. Кўчаларида яшайдиган бир тенгдоши билан якшанба куни бирга йўлга чиқиб қолди. Шониёзнинг қўлида озроқ пули бор, кинога тушмоқчи эди. Тенгдоши Баҳодирнинг гуруҳида экан. Билет тополмай ҳайрон бўлиб турганидан Шониёзга ўз баҳосида битта билет берди. Кино тамом бўлгандан кейин Шониёз қайтиб келиб, кечгача дўстига ёрдам бериб, билет сотишди. Кейин дўсти уни Баҳодирга дучор қилди. Шу тахлит Шониёз ҳар якшанба куни кинотеатрга келадиган бўлди. Бунинг нимаси ёмон. Ахир пул керак-ку! Онасига ёрдам берса яхши эмасми? Онаси ҳозир нима қилишини билмай, ўз ёғига ўзи қоврилиб ётипти. Шониёз ҳеч бўлмаса ўз кунини ўзи кўради-ку. Якшанбаларнинг бирида Шониёз кассахонага отасининг ёшгина қизни етаклаб кирганини кўриб, қотиб қолди. Қиз гўзал эди. Агар студентлигини билмаганижа Шониёз уни тенгдошим деб ўйларди. Отаси қизни қўлтиқлаб олганча, касса тарафга борарди. Шониёз шунақа хафа бўлиб кетдики… Шунақанги хафа бўлиб кетдики,.. демак,.. онасига айтган, “кечикиб топган бахти”ни етаклаб келган. Ҳозир,.. ҳо..зи..ир… Ҳозир гаплашиб бир… Шониёз қандай қилиб уларнинг қаршисида пайдо бўлганини ўзи ҳам билмай қолди:\n— Сизга билет керакми? Овора бўлманг, кассадан тополмайсиз. Мана олинг!\n— Шониёз?! – гарангсиб қолган отаси беихтиёр билетга қўл узатди.\n— Шошманг, аввал пулини тўланг, — деди Шониёз қатъий, ҳатто дўқ аралаш. Кўзлари ўтдек ёниб, отасининг нигоҳига қадалар, ҳар замонда ёнидаги қизчага ҳам назар ташларкан, ичини бостириб келаётган хўрлик хуружини тўхтатиш учун нуқул чираниб бақиришга уринарди. Қани энди отаси хотинчасининг қўлини бўшатиб, “ўғлим”, деса. Агар отаси шундай деса, Шониёз ҳам қўлидаги билетларни дуч келган томонга улоқтириб, томоғига тиқилиб турган йиғини баралла қўйиб юборар, отасининг бағрига отилган бўларди. Ахир иккита синглиси оталарини озмунча соғинганми? Шониёзнинг ўзи учун уйда отаси йўқлиги озмунча билиндими? Онаси озмунча азият чекдими? Ҳаммаси отаси туфайли.\nЙўқ, ҳозир олдида бошқа одам турарди. Бу аввалги отаси эмас. Бу одам ҳатто бир оғиз “ўғлим” дея олмайди. “Ўғлим” дейишга ёнидаги хотинчасидан ҳадиксирайди. Севги деганлари шунақа бўларкан-да!? Йўқ, ҳаммаси майли, айниқса, кичик синглисига қараб, Шониёзнинг юраги ўртаниб кетади. Ёшига номуносиб равишда ўйчан бўлиб қолган. Отасини жуда соғинади. Яна отиб-отиб ўйнатишини, эркалатишини истайди, аммо мурғак қалби билан энди отасининг бегоналигини сезади. Ўша мурғак қалби билан ўша одамни тилга олмаслик кераклигини ҳам яхши билади. Биладию… қийналади. Синглисига қараб, Шониёз чидолмай кетадию, уйдан қочиб чиқади. Шундай, қочиб чиққан кунларининг бирида кинотеатрга келиб қолди. Энди қаршисида отаси бақрайиб турипти. Ёнида шаҳлокўз хотини. Кулимсираб, нозланиб домла –эрига тикилади. Энди имтиҳонлардан бемалол ўтса керак. Пул кўп, тайин уй-жой бор, ўйнаб-кулиб, эркатой бўлиб юраверади…\n— С.. се.. сен билет сотяпсанми? Нега?\n— Ишингиз бўлмасин. Оласизми, йўқми?!\n— Ыанчадан сотяпсиз? – сщради ёнидаги хотини, эрининг ҳолатини пайқамай.\n— Беш сўмдан иккитасини ўн сўмга сотаётгандим. Сизлар ўн сўмдан йигирма сўм берасизлар.\n— Иккита билетгая? Ўйлаб гапиряпсизми? – хотинча чаққонлик билан савдолашмоқчи эди, Шониёз уни жеркиди:\n— Сизга ҳеч ким гапираётгани йўқ. Жим туринг. – отасига ўгирилди. – Хўш, нега ўйланиб қолдингиз? Оласизми, йўқми?\nОтаси ҳамон бир нарса дейишга ожиз, карахт ҳолда бир даста ўн сўмликларни чиқарган эди, Шониёз орасидан иккитасини олдию, отасинининг қўлига иккита билет тутқазиб, четга ўгирилди… Беҳол бўлиб деворга суянди. Бағри бўшашиб, йиғлагиси келса-да, куч билан ўзини тўхтатиб турарди.\n— Шониёз, бу ёққа қарасанг-чи, Шониёз!\nШониёз чўчиб ўзига келгандай бўлди. Баҳодир чақираётганди.\n— Гаранг бўлиб қолдингми? Нега индамайсан? Бир сўмдан бўлса ҳам мана буларга сотиб, пулини олсангчи! – деди бояги икки йигитни кўрсатиб.\nИкки йигит билетни оларкан, савдолашгани заўарханда қилди6\n— Ҳа, жўра, бир йил эмас, бир минутга ҳам етмади-нг-ку! Бу ёғи қандай бўлди?\nШониёз қайрилиб Баҳодирга, шерикларига қаради. Туриб-туриб алам қилиб кетди. Бу нима қилгани энди? Шуям иш бўлдими? Бир унга билет олинг, деб сарғаяди, бир бунга. Қачонгача одамлар юзига мана шу тахлит заҳрини сочиб кетаверади? Баъзилар билетни олишга оладию, бундан бешбаттар қилиб кетишади, Шониёз эса билетини ўткизганига хурсанд бўлиб қолаверишга маҳкум. Бошқа иложи йўқ. Ҳозир эса ҳам омади юришмай, ҳам отаси эсига тушиб кайфияти бузилиб турганда жудаям алам қилиб кетди.\n— Шониёз, қанча билетинг қолди?\nБаҳодирнинг овозини эшитиб, Шониёз ҳушини йиғди. “Ҳали бор”, деганча кассахонага ўн-ўн икки ёшлардаги қизчасини етаклаб кираётган кишининг орқасидан юрди.\n— Ака, сизга ҳозирга билет керакми? Кассадан тополмайсиз, овора бўлиб юрманг. Мана, иккита билетим қолди, олинг, икки сўмдан бераман…\nУ киши ўгирилиб қаради. Шониёзнинг гаплари оғзида қолди. Қаршисида қизининг қўлидан ушлаб, синф раҳбари турарди.\n— Шониё-оз!? – деди ўқитувчиси ҳайратланиб. – Сенми?\nШониёзнинг кўзлари катта-катта очилганча, вужуди бўшашиб кетди.\n— Сен билет сотяпсанми? – сўради ўқитувчиси, унинг қўлидаги бир даста билетга тикилиб. – Яхши, яхши касб танлапсан, ўғлим. Омон бўл!\nШониёз индамади. Ерга михланди.\n— Икки сўмдан дедингми? – синф раҳбари киссасидан пул чиқариб, Шониёзга тутди. Кейин қўлидан иккита билет олди-да, чиқиб кетди.\nШониёзга бугун бир нима бўлди. Омади кетгандан кетяпти. Қўлидаги билетлар орасида синф раҳбарининг тўрт сўми ҳам бор. Нега?.. Нега шу ишларга аралашиб қолди? Наҳотки ҳаммасидан биратўла воз кечиш мумкин эмас? Шу бугун, ҳозироқ. Бари бир эртага шарманда бўлади. Ўқитувчиси тинч кетадиган ўқитувчилардан эмас. Айниқса, синфдоши Вазиранинг юзига қандай қарайди энди?\nВазира билан бирга бир синфда ўқишади. Жуда яхши, мулойим қиз. Шониёз уни… яхши кўради. Қиз ҳам ўзи ҳақда яхши фикрда бўлишини истайди. Вазира туфайли кейинги вақтларда яхши ўқувчилар қаторидан жой олганди. Билади, Вазира ҳам уни… яхши кўради. Аммо,… энди… нима бўлади? Вазира ундан юз ўгирадими? Шундай яхши қиз-а? Йўқ. Шониёз бунга йўл қўя олмайди. Қўймайди! Шониёз киссаларидаги билетларни бир қўлига, пулларни бир қўлига тўплади. Ҳозир ҳаммасини Баҳодирга топширадию, кетади. Вассалом. Аммо… онаси-чи? Онаси отаси кетгандан бери ўзига келолмайди. Охири касалхонага тушиб қолди. Овқат емайди ҳисоб. Шунинг учун иштаҳа очадиган олмами, анорми олиб бормоқчи эди. – Шониёз Баҳодирга қаради. У бир дўсти билан гаплашяпти. Унга эътибор бермаяпти. Ҳеч бўлмаса уч сўмни яшириб қолса-чи? Ён-верига қаради, шерикларининг у билан иши йўқ. Ўзларидаги билетга харидор излаш билан банд. Шониёз кўзлари бежо бўлиб, пулдан уч сўмликни ажратиб олди. Пул тутган қўли қалтираётганини сезди. Кейин бутун вужуди қалтиради. Яна аланг-жаланг бўлди. Ҳозир пулни киссасига солади.- Вассалом! Аммо негадир қўли иродасига бўйсунмаяпти. Аввал пулни олгандан дарров киссасига солмоқчи эди. Аммо қўли жуда секин қимирлаяпти. Ҳеч киссасига яқин бормаяпти. Унга нима бўлди? Нимага бунча ҳаяжонланяпти? Пулни шериклари кўриб қолмаслиги учун ғижимлади. Бир илож қилиб пул тутган қўлини киссасига еткизди. Бир зумда терлаб кетдию Бироқ қўл киссасига киришни хоҳламас, қалтирарди. Шониёз бирдан ҳолсизланиб қолди. Нега ўзини қийнаяпти? Уч сўмга шунчалар зорми? Яхшиси ҳамма пулни топширади-ю, чиқади, кетади. У дадилланиб, қўлини кўтарди. Баҳодир томон бир-икки қадам ташлади, аммо у дўсти билан суҳбатлашиб, четга чиқиб кетди. Бу, менга халақит берма, муҳим бир иш билан бандман, дегани эди. Шониёз кутиб қолди.Ҳамма пулни беришга беради, аммо меҳнат қилди-ку! Мана, йигирма сўмлик билет сотди. Нега ўз ҳаққини олмаслиги керак? Агар ҳозир ҳамма пулни тутқизадиган бўлса, Баҳодир бир тийин ҳам бермайди. Шониёз қўлидаги пулга қаради. – Ғижимланган уч сўмлик жуда бошқача бўлиб ажралиб турарди. Шериклари қарамаяпти. Баҳодир узоқлашиб кетди. Айни қулай фурсат.\nШониёз уч сўмликни баттар ғижимлади. Шерикларининг кузатаётган-кузатмаётганини қараб, киссасига соламан, деб ўйлаганди, пул ерга тушиб кетди. Шониёз терга ботди. Фикрлари алғов-далғов бўлиб, мияси ғувилай бошлади. Бир ердаги пулга, бир шерикларига қаради. Керак эмас, ҳозир ҳаммасини йиғиштирадию, Баҳодирга топшириб жўнайди. Уч сўм пул учун ўзини шунчалар қийнаш шартми? – Шониёз пулни олиш учун эгилди. Шимининг почаси кўтарилиб, паёпоғи кўринди. Пайпоғига солсачи? Ахир бу ўғирликмас, ҳалол ишлаб топган пули! – Шониёз пулни пайпоғига тиқдию, тезлик билан ўрнидан турди. Турдию, вужуди қўрқувдан бўшашиб кетди. Сал нарида Баҳодир ишшайганча ўзига тикилиб турарди. Ҳозиргина дўсти билан гаплашаётганди, қачон етиб келиб улгурди экан? Баҳодирнинг кўзларидаги ғазабли табассум ифодаси, “давоми қандай бўларкан”, дегандай Шониёзнинг ҳаракатларини кузатарди. Баҳодир уни кўрсаткич бармоғи билан ўзига томон имлади. Шониёз қимирламади. Йўқ, у қочмоқчи эмасди, қочиш хаёлига ҳам келмаганди, аммо Баҳодирнинг олдига боришга-да мажоли қолмаганди.\n— Кел деяпман бу ёққа! – Баҳодир паст овозда гапирса ҳам ҳар бир сўзи даҳшатли эди. Кўзларидаги заўарли ишшайиш ўрнини совуқ ифода эгаллаганди.\nШониёз шалвираганча яқинлашди.\n— Неча пуллик билет сотдинг?\nШониёз титроқ қўллари билан чўнтакларидаги пулларни чиқарди. Кейин Баҳодирнинг буйруғига биноан қолган билетларни ҳам қайтариб топширди.\n— Дўстим, нега бунчалар қалтирайсан? – деди Баҳодир яна заҳарли ишшайиб, Шониёзнинг ёқасини тўғриларкан, — бу дейман, пул яширадиган одатлари ҳам бор экан-да,а? Илгари ҳам шунақа қилармидилар,.. ёки билмасдан,.. шайтон йўлдан оздириб, а?..\nШониёз ерга қаради. Нима ҳам десин? Уч сўм унга қанчалар кераклигини қандай тушунтирсин?\n— Жавоб беришни истамайдиларми? Яхши. Пайпоғингдаги пулни чиқар. Тез чиқар деяпман!\nЗориқиб кутилган дақиқа етиб келгани учунми, Шониёз бирдан хотиржам тортди. Қалтироғи босилиб, ўзида аллақандай ишонч туйди. Эгилиб, пулни олди-да, Баҳодирга тутди. Кейин Баҳодир унинг ҳамма чўнтакларини, пайпоғию, туфлисига қадар текширтирди. Бошқа ҳеч вақо йўқ эди.\n— Яхши! Жуда соз! Энди,.. тез туёғингни шиқиллат! Лапашанг!\nШониёз Баҳодирдан ҳамма нарсани кутган, ҳозирги бир неча дақиқа давомида неча бор ўлиб-тирилган, аммо бунчалар осон қутуларман, деб сира хаёлига келтирмаганди. Кўзларига ишонмай, бурилганча, энди юраётганди, бир нарчага қаттиқ чалкашиб, юзтубан йиқилди. Нега бундай бўлганини тўла англаб етмай, тепасида ўзига ғолибона тикилиб турган Баҳодирни кўрди. Қаттиқ алам қилиб кетди: “Бунчалар калака қилганча бир-икки мушт туширса яхшироқ бўларди”. Жисмонан Баҳодирга кучи етмаслигини ўйлаб, эзилди. Иложи борича Баҳодирнинг кўзига қарамасликка уриниб, ўрнидан турганча, йўлга тушди. У тобора жаҳл билан илдам кетиб бораркан, аввалига орқасидан шитоб билан келаётган қадам товушларини, кей ин ёнгинасидан Баҳодирнинг: “Шониёз! Тўхта!” деган таҳдидли буйруғини эшитди ва орқасига қарамай, қўлини ортига сермади. Шу аснода ўзи билмаган ҳолда Баҳодирнинг оғзи-бурни аралаш уриб юборди.\n— Ахмоқ! – Баҳодир лабини тутганча, иккинчи қўли билан Шониёзни билагидан ушлади ва юзкўзи аралаш Шониёзни қаттиқ муштлади.\nШониёз йиқилди, аммо дарров ўрнидан турди-да, “ўзинг ахмоқсан!”, деганча йўлида давом этди, аммо елкасидан тушган мушт уни яна ерга михлади. Ётган жойидан ўгирилиб Баҳодирга: “аблах экансан!”, деди шивирлаб, бурнидан келаётган қонни билагига артаркан. Кейин бамайлихотир ўрнидан туриб, гўё ёнида ҳеч ким йўқдай, гўё ҳеч нарса бўлмагандай, Баҳодирга заррача эътибор бермай, йўлида давом этди. Сал ўтмай, энди билет сотмаслигини идрок этиб, кўнгли ёришди. Оғриқ ҳозиргина калтак еганини эслатса-да, тобора дили равшанлашиб борарди. Шониёз бозорга яқинлашганда онасига қуруқ боришини ўйлаб, иккилана бошлаганда… кимдир уни қучоқлаб олди:\n— Ий-е, жиян, бормисан?!\nҚараса, барлослик Мамат тоғаси!\n— Омонмисизлар, жиян?! Тинчликми? Қайси куни қўшнимиз Раҳима холанинг ўғли бор-ку, Воҳид, шу ерда ўқийди, студент, ўша, синглингиз касалхонага тушиб қолди, деб хабар берди. Эшитдиму, эрталаб, Самарқанд қайдасан, дея йўлга чиқдим. Ҳозиргина бозордан олма-анор каби мева-чевалардан олиб, олдин касалхонага борсаммикан ё уйга, дея иккиланиб турувдим. Яхши бўлди…\nШониёзнинг кўзларига ёш қадалди. Кўнгли бўшашди. Йиғлагудай бўлиб, ҳамма гапни айтиб берди.\n— Ҳа-а, ишқилиб… – Мамат тоғасининг қошлари чимирилиб, бўйнини ишқалади. – Мен бир вақтлар : “Қўй шунингди, барлосдаям йигитнинг уруғи қуриб кетмагандир”, деганимда ўз билганидан қолмаганди. Акаси бўлиб менинг хабарим йўқ. Норхолнинг онасига ўхшаганлар бу гапни достон қилиб юрган эмиш… Бўпти, омончилик бўлсин. Шаҳар бўлмаса, берироқ, сизларни ўзимизнинг Барлосга кўчириб кетаман.\nТоға-жиян йўлга тушишди. Кўпдан бери арзини тинглайдиган дардкаш йўқлиги туфайлими, Шониёз ҳамон ўпкасини босиб ололмасди.\n← Аввалги Аввалги Абулқосим Мамарасулов. Севишганлар (ҳикоя)\nКейинги → Кейинги: Эркин Малик. Довонда (ҳикоя)


27 ноябр 2020, Тошкент вақти: 07:47\nБир пайтлар Марказий Осиёда ягона ҳисобланган “Чкалов номидаги Тошкент авиация бирлашмаси” охирги самолётни 2012 йилда чиқарди.\nТошкент авиасозлик заводига нисбатан банкротлик жараёни бекор қилинди. Тошкент хўжалик судининг бунга оид қарорига кўра, корхонадан “Чкалов номидаги Тошкент авиация бирлашмаси” номи олиб ташланди. Бир неча йилдан бери синиш ёқасида бўлган завод вакилининг Озодликка айтишича, суд қарори билан “Тошкент механика заводи”га айлантирилган корхонада энди самолётлар ишлаб чиқарилмайди.\nТошкент хўжалик суди 19 ноябрь куни самолётсозлик корхонасига нисбатан банкротлик жараёнини бекор қилиш тўғрисида қарор чиқарди.\nБир неча ой аввал Тошкентдаги корхонада “Ил-114” самолётларини йиғиш ишлари давом этиши мумкинлигига доир хабарлар пайдо бўлган эди.\nЛекин завод вакилининг Озодлик мухбирига айтишича, бир пайтлар Марказий Осиёда ягона ҳисобланган самолётсоз корхонадан энди самолёт чиқмайди.\n- Йўқ, бундай маҳсулот энди чиқмайди. Албатта, бунинг учун ускуналар сақланиб қолган, лекин бундан кейин самолётсозлик билан шуғулланмасак керак. Балким, ўзимизнинг "Ўзбекистон ҳаво йўллари" ширкати учун “Ил-114” самолёти бўйича баъзи ишларни амалга оширишимиз мумкиндир. Лекин ҳозир аввалги имкониятларимиз қолмаган,- деди Тошкент механика заводи юристи.\nКорхона юристи Юрий Чабин Озодлик билан суҳбатда суд қарорига кўра, завод бундан кейин “Чкалов номидаги Тошкент авиация бирлашмаси” эмас, “Тошкент механика заводи” брэнди остида фаолият юритади, дея маълум қилди.\nЮрий Петрович, банкротлик жараёни тўхтатилди, деган хабарга ҳам аниқлик киритди.\n- Жараён тўхтатилмади, олиб ташланди. Яъни бу биз ишлашни давом эттирамиз дегани. Лекин янги брэнд остида бошқа маҳсулотларни ишлаб чиқариш билан шуғулланамиз,- деди Тошкент Механика заводи юристи.\nСуҳбатдошимиз, корхонада қандай маҳсулотлар ишлаб чиқарилишини олдиндан айта олмаслигини билдирди.\nЗавод вакилининг Озодлик мухбирига айтишича, сўнгги уч йил ичида корхона ҳақдорларидан қарзининг катта қисмини узгани Тошкент хўжалик судининг 19 ноябрь кунги қарорига асос бўлган. Лекин ҳали узилмаган қарзалар сақланиб қолганини эътироф этган Чабин, гап қандай сумма ҳақида кетаётганини аниқлаштирмади.\nУнинг айтишича, Тошкент механика заводини таъсис қилиш учун тегишли ҳужжатларни тайёрлаш ишлари ҳали бошланмаган ва янги тузилажак корхонада қандай маҳсулотлар ишлаб чиқарилиши ҳам ҳозирча номаълум.\n“Чкалов номидаги Тошкент авиация бирлашмаси” 1941 йилда ташкил топган. Иккинчи жаҳон уруши пайтида Москва вилоятидан эвакуация қилиниб, Тошкентда қолиб кетган самолётсоз корхонада фуқаровий ва ҳарбий авиация учун мингlан ортиқ самолёт ишлаб чиқарилган.\nЗавод турли йилларда 20 мингача одамни иш билан таъминлаган ва унда “Ил-76”, “Ил-114” каби йўловчи ва юк ташувчи самолётлар ҳамда бошқа турдаги учиш аппаратлар учун бутловчи қисмлар ишлаб чиқарилган.\n1990 йиллар охирлари 2000 йиллар бошларида заводда ишлаб чиқариш деярли тўхтаб қолди ва манти-қосқон, кастрюль, қозон каби хўжалик моллари ишлаб чиқарилган.\n2010 йилда кредиторлари олдидаги молиявий мажбуриятларини бажара олмаслиги маълум бўлган корхонага нисбатан Тошкент шаҳар хўжалик суди қарори билан банкротлик жараёни бошланди.\nУндан кейин Ўзбекистон ҳукумати Германиянинг Mercedes-Benz ширкати билан авиасозлик заводи ўрнида немис автобусларини йиғиш бўйича қўшма корхона ташкил қилинишини эълон қилди. Лекин немислар билан келишувга эришилмагани сабабидан бу ният амалга ошмади.\n2012 йил май ойида “Чкалов номидаги Тошкент авиация бирлашмаси” цехидан охирги "Ил-114" русумли самолёт чиқарилди. Шу йили заводдаги ускуналарни демотаж қилиш ишлари бошланди.


Оғир атлетика. Медаллар шодаси юртимизга насиб этган жаҳон чемпионатининг 9-кунида нималар содир бўлди? (барча уринишлар)\n16 декабрь, 2021, 15:56\nТеглар:Оғир атлетика | Жаҳон чемпионати | Акбар Жўраев | Руслан Нуриддинов\nВакилларимизга тенг келадиган рақиб топилмади!\nАссалому алайкум, мухтарам ўзбек спорти ихлосмандлари! Пойтахтимиздаги "Юнусобод" спорт мажмуасида оғир атлетика бўйича катталар ўртасидаги жаҳон чемпионати ўзининг энг қизғин палласига кириб улгурди.\nБугун икки нафар ҳамюртимиз -109 кг вазн тоифасида ғолиблик учун кураш олиб борди. Якунда Акбар Жўраев барча машқлар ва икки кураш якунига кўра олтин медални қўлга киритди. Нуруддинов даст кўтаришда бронза, силтаб кўтаришда кумуш, икки кураш якуни бўйича ҳам кумуш медалга эга чиқди. Қуйида спортчиларнинг 9-кундаги чиқишининг ҳар бир уриниши билан танишиш имкониятига эгасиз.\nБир неча дақиқалардан сўнг ғолиб ва совриндорларни тақдирлаш маросими бошланади. Бизни кузатиб борганингиз учун раҳмат!\nАфсус! Руслан 242 кг ни кўтара олмади. Бироқ у кумуш медали ва халқимиз олқишига сазовор бўлди. Баракалла, йигитлар!\nРуслан Нурудинов ўзига тегишли 241 кг вазн рекордини янгиламоқчи. Вакилимиз 242 кг га буюртма берди!\nАренага йиғилган мухлислар қаҳрамонларимизни тинмай олқишлаб турибди!\nДАҲШАТ! Акбар 238 кг вазнли тошни ҳам кўтарди!\nСимон ўзининг сўнгги уринишида ҳам тошни кўтара олмади. Медаллар шодаси муборак!\nМартиросян иккинчи уринишида 237 кг тошни кўтара олмади! Бизникиларнинг имконияти кескин ошиб кетмоқда!\nҲАААААААААААААААААААААААААА! Нуруддинов 236 кг тошни ҳам кўтарди!\n236 кг тошни кўтариш учун Руслан Нуруддинов супачага чиқди. Арена уни қўллаб-қувватламоқда!\nТактик ўйин силтаб кўтариш баҳсларида ҳам бошланди. Энди мураббийлар ҳам катта роль ўйнайди.\nЯШАВОР! Акбар бу вазнни ҳам ўзига бўйсундирди!\n232 кг вазнни кўтариш учун Акбар Жўраев супачага чиқиб келди!\nАрманистонлик спортчи тошни кўтарди.\nСимон Мартиросян ҳам ўз юришини бошлади. Унинг биринчи уриниши 228 кг.\nМУВАФФАҚИЯТЛИ! Руслан тошни кўтарди!\nЯна бир вакилимиз Руслан Нуруддинов ўзи учун қулай бўлган силтаб кўтаришнинг илк уринишида 227 кг вазнли тошга буюртма берди.\nҲамюртимиз илк уринишда 226 кг тошни кўтарди! Баракалла!\nХал қилувчи баҳслар бошланди! Супачада Акбар Жўраев!\nАмир Азизи сўнгги уринишда 218 кг вазнга эга тошни кўтара олмади.\nРафа Кастильо ҳам ўз уринишларини муваффақиятсиз якунлади. Сўнгги буюртма 216 кг га бўлди.\nХудди шу спортчининг учинчи уриниши ҳам муваффақиятсиз якунланди. Забт этилмаган тош - 215 кг.\n"Кун чиқар юрт"дан ташриф буюрган Мочида иккинчи уринишда 215 кг тошни бўйсундира олмади.\nУилсон сўнгги уринишида 214 кг ни кўтара олмади.\nУчинчи уриниш учун 210 кг тошга буюртма берди ва машқни муваффақиятли якунлади.\nИан Уилсон иккинчи уринишда 210 кг тошни кўтарди.\nКолумбиялик Кастильо иккинчи уринишда 210 кг вазнга эга тошни бўйсундирди.\nАмир Азизи иккинчи уриниш учун 208 кгга буюрта берди ва уни кўтарди.\nЯпониялик Рюсуке Мочида илк уринишида 208 кг тошни кўтарди.\nҲакамлар эронлик спортчининг уринишини қайта кўриб чиқди ва ўз фикрида қолди.\nСулаймони сўнгги уринишида 206 кг вазнга эга тош олдида ожиз қолди.\nХристов иккинчи уринишда 206 кг тошни кўтарди.\nАлиризо Сулаймони иккинчи уринишда 206 кг вазнни бўйсундира олмади.\nАҚШ вакили Иан Уилсон биринчи уринишда 205 кг тошни кўтарди.\nАгрен учинчи уринишида ҳам 202 кг тошни кўтара олмади. Аммо "сальто"ни муваффақиятли амалга оширди.\nДаст кўтариш баҳсларини бутунлай муваффақиятсиз ўтказган колумбиялик Рафаэль Кастильо силтаб кўтаришдаги илк уринишида 202 кг тошни кўтарди.\nИккинчи уриниши учун 200 кг тошга буюртма берган Штефан Агрен уни кўтарди. Бироқ реферилар машқни муваффақиятсиз, деб топди.\nСаргис Мартиросян силтаб кўтариш баҳсларидаги учинчи уринишидан воз кечди.\nБолгариялик Христо Христов биринчи уринишда 200 кг тошни кўтарди.\nАмир Азизи иккинчи илк уринишда 198 кг тошни ўзига бўйсундирди.\nСаргис иккинчи уринишда 195 кг вазнни кўтарди.\n195 кг вазнни кўтириш учун эронлик Алиризо Сулаймони супачага чиқди. Муваффақиятли.\nАвстриялик Саргис Мартиросян 195 кг тошни кўтара олмади.\nИлк уриниш швециялик Штефан Агрен томонидан амалга оширилди ва у 190 кг тошни ўзига бўйсундирди.\nСилтаб кўтариш баҳсларига старт берилди.\nДаст кўтаришдаги якуний жадвал:\nДаст кўтариш баҳслари қизғин руҳда якунига етди. Энди силтаб кўтариш машқлари бошланади!\nСўнгги уринишда Мартиросян 196 кгни кўтара олмади. Акбар Жўраев олтин медални қўлга киритди!\nАКБАР ЖЎРАЕВ учинчи уринишда 195 кгни кўтарди! Яшавор, Акбар!\nТактик ўйин бошланиб кетди. Спортчилар вазнни бир-бирига қараб оширмоқда.\nАрманистонлик мураббийлар вазиятни қайта кўриб чиқиш учун ҳакамларга мурожаат қилди. Аммо реферилар ўз фикрида қолди!\nСупачага 195 кг тошни кўтариш учун Мартиросян чиқиб келди ва машқни муваффақиятсиз якунлади! У тошни кўтарган бўлса-да, ҳакамлар уринишни ҳисобга олмади.\nАкбар Жўраев иккинчи уринишида 192 кг вазнли тошни кўтарди! Ажойиб!\nРеферилар вазиятни қайта кўриб чиқди. Якунда Руслан тошни кўтармаганлиги маълум бўлди. Аренада ҳуштакбозлик.\nРуслан учинчи уринишда 189 кг тошни кўтарди! Баракалла! Аммо ҳакамлар уринишни муваффақиятсиз, деб топди. Афсус...\nСпортчиларимизнинг асосий рақиби арманистонлик Симон Мартиросян илк уриниш учун 188 кг тошга буюртма берди ва уни кўтарди.\nАКБАР ЖЎРАЕВ 185 кг тошни кўтариш учун супачага чиқди. Яшавор! Акбар ҳам тошни кўтарди!\nНуруддинов иккинчи уринишида ҳам худди шу вазнга буюртма берди. АЖОЙИБ! Вазн кўтарилди!\nРУСЛАН НУРУДДИНОВ супачага чиқиб келди. Афсус, ҳамюртимиз тошни кўтара олмади.\nАлиризо Сулаймони ҳам сўнгги уринишини муваффақиятли амалга оширди. Фарқи, унда тош 179 кг.\nЭнг ёш спортчи Христов сўнгги уринишда 178 кгни бўйсундирди.\nИан Уилсон сўнгги уринишда 178 кг тошни кўтара олмади. У ҳам силтаб кўтариш машқларига қадар дам олади.\nАмир Азизи учинчи уринишда 176 кг вазнни кўтара олмади ва даст кўтариш машқларини муваффақиятсиз якунлади.\n176 кг тошни кўтариш учун супачага чиққан Христо Христов машқни муваффақиятли амалга оширди.\nОкеанорти вакили Уилсон иккинчи уринишда 175 кг вазнни бўйсундирди.\nСаргис Мартиросян учинчи уринишда 173 кгни кўтарди ва силтаб кўтариш баҳсларига қадар дам олади.\nРюносуке сўнгги уринишда ҳам 172 кгни кўтара олмади. Япониялик спортчи учун ҳам даст кўтариш машқлари якунига етди.\nАлиризо Сулаймони иккинчи уринишда 172 кгни кўтарди.\nАвстриялик Мартиросян иккинчи уринишида ҳам 172 кгни ўзига бўйсундира олмади.\n172 кг вазн учун япониялик Мочида Рюносуке супачага чиқди ва машқни муваффақиятсиз амалга оширди.\nЯна бир эронлик спортчи Алиризо Сулаймони биринчи уринишда 172 кг вазнни кўтара олмади.\nАвстриялик Саргис Мартиросян 172 кг тошни кўтара олмади. У бизнинг спортчилар билан олтин медаль учун курашаётган Мартиросян эмас!\nАзизи иккинчи уринишда 171 кгни кўтарди.\n170 кг вазнли тошни кўтариш учун супачага Христо Христов чиқиб келди. Болгариялик спортчи буни ортиқча қийинчиликсиз амалга оширди.\nАҚШ шарафини ҳимоя қилаётган Иан Уилсон биринчи уринишда 170 кг вазнга эга тошни кўтарди.\n166 кг тошга буюртма берган эронлик Амир Азизи машқни муваффақиятли бажарди.\nРафаэль сўнгги уринишда ҳам тошни кўтара олмади. Унинг учун ҳам даст кўтариш якунига етди.\nКастильо 165 кгни иккинчи уринишда ҳам кўтара олмади.\nКолумбиялик Рафаэль Кастильо илк уринишда 165 кгни ўзига бўйсундира олмади.\nЯпониялик Мочида Рюносуке биринчи уринишда 165 кг тошни кўтарди.\nШтефан ўзининг сўнгги уринишида тошни бўйсундира олмади. Унинг учун даст кўтариш баҳслари якунига етди.\nАгрен иккинчи уринишда тошни кўтарди ва энди 160 кгга буюртма берди.\n155 кг тошга буюртма берган швециялик Штефан Агрен уни кўтара олмади.\n16:10. Атлетлар ўз чиқишини бошламоқда! Биринчи бўлиб даст кўтариш машқлари ўтказилади.\n16:03. Эътибор марказида мусобақа ҳакамлари. Улар ҳам бирма-бир таништирилмоқда.\n16:02. Спортчиларга тайёргарлик учун 10 дақиқа тақдим этилди.\n16:00. Барча спортчилар шоҳсупага кўтарилди. Анонсерлар уларни бирма-бир таништирмоқда.\n15:55. Аренага йиғилган мухлислар спортчиларни қўллаб-қувватлаб турибди. Старт 16:00га белгиланган!\n“Uzbekistan Sport Awards-2021”: Барча номинацияларда ғолиблар номи маълум\nТЕЗКОР ХАБАР Руслан Нурудинов ва Акбар Жўраевнинг вазни Париж Олимпиадасида бўлмайди


Ўзбекистонда Россия ОТМ филиаллари сони биттага кўпаяди\n09:01 18.12.2019 (Янгиланган 09:03 18.12.2019)\nОлий ва ўрта махсус таълим вазирлигида Москва давлат геодезия ва картография университети ректори билан учрашув бўлиб ўтди.\nТОШКЕНТ, 18 дек – Sputnik. Ўзбекистонда Москва давлат геодезия ва картография университетининг филиали ташкил этилиши кутилмоқда. Бу ҳақда Олий ва ўрта махсус таълим вазирлиги ахборот хизмати маълум қилди.\nҚайд этилишича, вазирликда Москва давлат геодезия ва картография университети ректори Надежда Каминина бошчилигидаги делегация қабул қилинган.\nУчрашувда ушбу университетнинг Ўзбекистондаги филиалларини очиш билан боғлиқ масалалар муҳокама қилиниб, ўқув жараёнларини йўлга қўйиш, битирувчиларни иш билан таъминлаш ва шу каби бошқа масалаларга тўхталиб ўтилган.\nМузокаралар якунида эса геодезия ва картография соҳаси учун ҳамкорликда кадрлар тайёрлаш масаласида келишиб олинган.\nЭслатиб ўтамиз, аввалроқ А.И. Герцен номидаги Россия давлат педагогика университетининг Ўзбекистонда филиали очилиши режалаштирилаётгани хабар қилинган эди.\nЎзбекистон, олийгоҳ, филиал


Хитой Қишлоқ хўжалик вазирлиги ит гўштини ейишни тақиқловчи ҳужжатни эълон қилди\n31 октябр 2020, Тошкент вақти: 18:11\nХитойда бир йилда 10 миллион ит гўшти ейилади.\nХитой Қишлоқ хўжалик вазирлиги эълон қилган янги рўйхатда итлар гўштини истеъмол қилиш мумкин бўлган уй ҳайвонлари қаторидан чиқарилганини билдирди.\n“Инсоният тамаддуни ривожланиши ва жамоатчиликнинг ҳайвонлар ҳуқуқларини ҳимоя қилиш борасидаги ҳаракатлари кучайиши ортидан итлар одамларнинг дўстларига айланган”, дейилади ҳужжатда.\nТановул қилиш мумкин бўлган ҳайвонлар рўйхатига 13 турдаги “анъанавий ҳайвонлар”, яъни чўчқа, сигир, товуқ ва куркалар киритилган. Истеъмол қилиш мумкин бўлган “махсус ҳайвонлар” рўйхати 18 жонивордан иборат, улар жумласига кийиклар ҳам киритилган. Бу ҳужжат 8 майга қадар жамоатчилик муҳокамасига қўйилган.\nХабарларда айтилишича, бу ҳужжат COVID-19 ёввойи ҳайвонлардан одамларга юққани тўғрисидаги шубҳаларни кучайтирди. Февраль ойида хитой ёввойи ҳайвонлар гўштини истеъмол қилишни тақиқлаган эди.\n2 апрель куни Хитой жанубидаги Шэньчжэнь шаҳрида ҳам итлар ва мушуклар гўштини ейиш тақиқланганди.\nҲонконгдаги Animals Asia ҳайвонлар ҳуқуқини ҳимоя қилиш ташкилотининг билдиришича, ҳар йили Хитойда 10 миллион ит ва 4 миллион мушук ейилади. Бу ҳолат ҳайвонлар ҳуқуқини ҳимоя қилувчилар томонидан кескин танқид қилиб келинади.


НУЖ ҳақида АҚШ разведкаси ҳисоботи: 143 та сирли ҳолат аниқланган | Qalampir.uz\nНУЖ ҳақида АҚШ разведкаси ҳисоботи: 143 та сирли ҳолат аниқланган\nОлам\t26 Июнь 20:14 16115\nАҚШ разведкасига 2004 йил ноябридан 2021 йил мартигача номаълум учар жисмлар (НУЖ) ҳақида 144 дан ортиқ хабар келиб тушди. Шунинг 143 та ҳолатида кузатилган ҳодисаларни аниқлашнинг ёки тушунтиришнинг имкони бўлмади. Бу ҳақда АҚШ Миллий разведка бошқармасининг директори ҳисоботида хабар берилган.\nМаълум қилинишича, АҚШ разведка идоралари мамлакат Конгрессининг талабига биноан ушбу маълумотларни тайёрлаган. Бу орқали қонун чиқарувчилар разведкачилар номаълум ҳодисалар ҳақидаги маълумотларни конгрессменлардан яширишга уринмаётганини аниқлашга қарор қилган.\nХабарга кўра, ҳужжатда 144 та номаълум учар жисмлар қайд этилгани таҳлил қилинган. Ўша объектлардан фақат биттаси аниқланган — бу, катта эҳтимол билан ҳаво шари бўлиб чиққан. АҚШ разведкаси қолган 143 та номаълум учар жисмнинг аслида нима эканини аниқлай олмаган.\nҚайд этилишича, юқоридаги 143 та аниқланмаган ҳолат бўйича ҳисоботда бир нечта тушунтиришлар берилган: табиий атмосфера ҳодисалари, қушлар, ҳаво шарлари ва учувчисиз самолётлар бўлиши мумкин. Номаълум ҳодисаларнинг яна бир қисми Хитой ёки Россия томонидан ишлаб чиқилган юқори технологиялар билан боғлиқ бўлиши ҳам мумкин.\nҲисоботда оммавий маданиятда машҳур бўлган назариялар ғайритабиий цивилизациялар билан алоқалар тўғрисида ҳеч нарса қайд этилмаган.\n20 Сентябрь 18:17 57921\n20 Сентябрь 13:55 45875\n20 Сентябрь 22:27 23123\n21 Сентябрь 12:00 22497\n22 Сентябрь 15:47 22199